KIRJALLINEN KYSYMYS E-1569/00 esittäjä(t): Bart Staes (Verts/ALE) komissiolle. Geneettisesti muunneltu maissi.



Virallinen lehti nro 113 E , 18/04/2001 s. 0029 - 0030



KIRJALLINEN KYSYMYS E-1569/00 esittäjä(t): Bart Staes (Verts/ALE) komissiolle (23. toukokuuta 2000) Aihe: Geneettisesti muunneltu maissi Viidennes viime vuonna Yhdysvalloissa istutetusta maissista oli geneettisesti ohjelmoitu tuottamaan luonnonmukaista hyönteismyrkkyä. Ohjelmoinnin tarkoituksena oli maissin suojeleminen toukilta ja muilta hyönteisiltä. New Yorkin yliopiston biologien tekemän tutkimuksen mukaan kyseistä myrkkyä on tavattu myös maissin siitepölyssä ja maaperässä (Nature-lehti 12/99). Myrkky pysyi maan alla toimintakunnossa 25 päivän ajan, todennäköisesti koska se sitoutui maa-ainekseen eikä sen vuoksi hajonnut biologisesti. Koska tutkimus tehtiin kasvihuoneessa tutkijat eivät voi päätellä, miten myrkky vaikuttaisi todellisen maissipellon ja sen ympäristön biotooppiin. 1. Onko komissio tietoinen geneettisesti muunnellun maissin tuottaman luonnonmukaisen myrkyn kielteisistä sivuvaikutuksista (spill over effect)? a) Jos vastaus on myönteinen, mitä toimenpiteitä komissio on toteuttanut kyseisten kielteisten seurausten ehkäisemiseksi? 2. Aikooko komissio ottaa selvää geneettisesti muunnellun maissin tuottaman luonnonmukaisen myrkyn kielteisistä sivuvaikutuksista ja/tai tutkituttaa niitä? Jos vastaus on kielteinen, miksi komissio ei aio niin tehdä, kun otetaan huomioon niiden muodostama uhka maissipeltojen biotoopeille? Margot Wallströmin komission puolesta antama vastaus (12. heinäkuuta 2000) Geneettisesti muunnettujen organismien tarkoituksellisesta levittämisestä ympäristöön 23. huhtikuuta 1990 annetun neuvoston direktiivin 90/220/ETY(1) B osassa annetaan säännökset lupamenettelystä, jota sovelletaan, kun geneettisesti muunnettuja organismeja (GMO) levitetään ympäristöön tutkimustarkoituksessa. Vastaavasti osassa C annetaan säännökset GMO:iden saattamisesta markkinoille. Molempien osien säännösten mukaan lupa myönnetään vasta, kun on tehty perusteellinen arviointi vaaroista, joita GMO voi aiheuttaa ihmisten terveydelle ja ympäristölle. Markkinoille saattamista koskeva lupa on myönnetty yhteisössä kahdelle geneettisesti muunnetulle maissilajikkeelle, joiden sisältämän Bacillus thuringiensis -bakteerin tuottama toksiini saa aikaan sietokyvyn hyönteisille. Kummankin lajikkeen ympäristöriskit tutkittiin perusteellisesti ennen kuin niille annettiin lupa jäsenvaltiossa, jossa niitä koskevasta hakemuksesta oli tehty ilmoitus. Arvioinnin aikana kuultiin komission nimittämiä riippumattomia tiedekomiteoita, joiden myönteiset lausunnon julkaistiin joulukuussa 1996 ja helmikuussa 1998. Niiden tekemä uudelleenarviointi julkaistiin syyskuussa 1999. Direktiivin 90/220/EY 16 artikla sisältää suojalausekkeen, jonka mukaisesti jäsenvaltio voi väliaikaisesti rajoittaa tuotteen käyttöä tai myyntiä taikka kieltää sen käytön ja myynnin, jos sillä on perusteltua aihetta todeta, että tuote, josta on tehty asianmukainen ilmoitus ja joka on kirjallisesti hyväksytty, on vaaraksi ihmisen terveydelle tai ympäristölle. Komissiolle ja muille jäsenvaltioille on ilmoitettava välittömästi tällaisesta toimenpiteestä, ja päätös on perusteltava. Komissio on tietoinen siitä, että Bacillus thuringiensis (Bt) -bakteeri on jo kauan ollut käytössä luonnonmukaisessa maataloudessa ja että se on osoittautunut varsin turvalliseksi. Komissio on myös tietoinen kokeesta, jossa on tutkittu hyönteisille sietokykyisten viljakasvien tuottamien hyönteismyrkkyjen eksudaatteja. Näiden uusien tutkimustulosten julkistamisen jälkeen Saksassa on vastikään käynnistetty direktiivin 90/220/EY 16 artiklan mukainen menettely. Menettelyn käynnistämisen perusteluista on toimitettu selvitys tiedekomitealle, jonka on määrä päättää, mitätöivätkö uudet tutkimustulokset tuotteiden alkuperäisen riskinarvioinnin tulokset. Komissio ryhtyy asianmukaisiin toimenpiteisiin tiedekomitean lausunnon perusteella. Komissio tukee tutkimusta ja teknologista kehittämistä koskevan viidennen puiteohjelmansa yhteydessä bioturvallisuustutkimusta, jonka tarkoituksena on ottaa huomioon kaikki GMO:iden ympäristövaikutukset. Tulokset julkaistaan piakkoin yleistajuisessa muodossa ja toimitetaan Euroopan parlamentille. (1) EYVL L 117, 8.5.1990.